நோர்சியாவின் புனித பெனடிக்ட் எனப்படும் இப்புனிதரைப் பற்றிய குறிப்புகளை, புனித திருத்தந்தை முதலாம் கிரகரி அவர்களின் உரையாடல்கள் நூல்களின் 2வது தொகுப்பிலிருந்து அறிய வருகிறோம். இப்புனிதரின் நான்கு சீடர்களிடமிருந்து இத்தகவல்களைப் பெற்றதாக இத்திருத்தந்தை குறிப்பிட்டுள்ளார். புனித பெனடிக்ட், மத்திய இத்தாலியின் நோர்சியா என்ற ஊரில், 480ம் ஆண்டில் உயர் குலத்தில் பிறந்தார். ஆரம்பக் கல்வியை நோர்சியாவில் முடித்து, இலக்கியம் மற்றும் சட்டம் படிப்பதற்காக உரோம் சென்றார். அங்கு அவரோடு படித்த இளையோர் மத்தியில் நிலவிய தீய செயல்கள் மற்றும் உரோம் நகரின் இன்னலான அரசியல் சூழலால், தன் ஆன்மா பற்றிக் கவலைப்பட்டு, படிப்பைக் கைவிட்டு தன்னை இறைவனுக்கு அர்ப்பணிப்பதற்குத் தீர்மானித்தார். இளைஞர் பெனடிக்ட், செல்வம், புகழ், இளமை அனைத்தையும் துறந்து, தனது பழைய பணியாளர் ஒருவருடன், Enfide (தற்போதைய Affile) என்ற சிறிய கிராமத்தில் தனிமை வாழ்வைத் தொடங்கினார். இறைவன் தன்னை ஆழ்நிலை தியான வாழ்வுக்கு அழைப்பதை உணர்ந்து, சுபியாகோ மலைப்பகுதிக்குச் சென்றார் அவர். அங்கு ஒரு குகையில், சுபியாகோவின் ரோமானுஸ் என்ற துறவியின் வழிகாட்டுதலில், தனியாக வாழ்ந்தார். அச்சமயத்தில், ஒருநாள் சாத்தான் அழகிய பெண் வடிவில் அவரைச் சோதித்தது. அந்தச் சோதனையை வெல்வதற்காக, முள்புதரில், தன் உடம்பு முழுவதும் உராய்ப்புகள் ஏற்படும்வரை புரண்டார் பெனடிக்ட். இந்தக் காயங்களின் வழியாக, இவர் தனது ஆன்மாவின் காயங்களைக் குணமாக்கினார்.